Voisarvi

Voisarvi eli kroissantti tai croissant (lausutaan [kruaˈsã]; tulee ranskasta croissant) on leivonnainen. Se tehdään lehtevästä voitaikinasta perinteisesti kaulimalla taikina ympyräksi, jakamalla sektoreiksi ja kiertämällä sektori löysälle rullalle reunasta keskustaa kohti. Näin syntyy sille ominainen kuunsirpin muoto (ransk. croissant = kuunsirppi).

Voisarvia syödään sellaisenaan, voin tai marmeladin kera tai täytettyinä esimerkiksi juustolla, salaatilla tai katkaravuilla. Ranskalainen aamiainen sisältää usein voisarven ja kupin kahvia.

Alkuperä
Voisarven reseptin kerrotaan tulleen Ranskaan Marie-Antoinetten leipurin mukana Itävallasta.
Tätä voi pitää tarinana, sillä voisarvi on mainittu ensimmäisen kerran kirjallisissa lähteissä vasta puoli vuosisataa myöhemmin, 1850-luvulla.

Voisarven edeltäjänä pidetään itävaltalaista Kipferlia, joka on tunnettu jo 1200-luvulta. Vielä 1800-luvulla ranskalaiset pitivät voisarvea ulkomaisena erikoisuutena, jota myytiin lähinnä Pariisin kalliimmissa wieniläisissä leipomoissa.

Erään tarinan mukaan croissant on puolikuun muotoinen, koska sillä juhlistettiin voittoa muslimien piirityksen jälkeen joko Puolassa, Budapestissa tai Wienissä.

Lähteet

Aiheesta muualla 

Suolaiset leivonnaiset